
PÁLYÁZATI FELHÍVÁS
A Mikosszéplak 062/7, 062/8,062/9, Hosszúpereszteg 0366/1, 0366/2, 0366/3 helyrajzi számú ingatlanok (Szajki-tavak I,II.III. jelű tó) halgazdálkodási jogának bérbeadás útján történő hasznosítására

Hosszúpereszteg Község Önkormányzata Képviselő-testülete (9676 Hosszúpereszteg, Árpád u. 78.) és Mikosszéplak Község Önkormányzata ( 9835 Mikosszéplak, Rákóczi F. u. 88.) pályázatot hirdet a Mikosszéplak 062/7, 062/8, 062/9, Hosszúpereszteg 0366/1, 0366/2, 0366/3 hrsz. alatt felvett, az ingatlan-nyilvántartás alapján kivett mocsár, halastó megnevezésű, 13330, 6252, 20917,16393,9716,13940 m2 alapterületű, 1/1 arányban Hosszúpereszteg Község Önkormányzata, illetve Mikosszéplak Község Önkormányzata tulajdonát képező Szajki-tavak I-II-III horgásztó (a továbbiakban: Bérlemény) bérleti szerződés (a továbbiakban: Szerződés) útján történő hasznosítására.

I. Pályázók 

1. Pályázatot természetes személy vagy a nemzeti vagyonról szóló 2011. évi CXCVI. törvény 3. § (1) bekezdés 1. pontjában meghatározott átlátható szervezet nyújthat be.
2. Nem nyújthat be pályázatot, aki
a) csőd- vagy felszámolási eljárás, végelszámolás, önkormányzati adósságrendezési eljárás alatt áll;
b) tevékenységét felfüggesztette vagy akinek tevékenységét felfüggesztették;
c) az adózás rendjéről szóló 2003. évi XCII. törvény 178. §-ának 20. pontja szerinti, hatvan napnál régebben lejárt esedékességű köztartozással rendelkezik;
d) az alábbi bűncselekmények elkövetése miatt büntetett előéletű:
I. a 2013. június 30-ig hatályban volt, a Büntető Törvénykönyvről szóló 1978. évi IV. törvény XV. fejezet VI. címében meghatározott közélet tisztasága elleni vagy XVII. fejezetében meghatározott gazdasági bűncselekmény,
II. a Büntető Törvénykönyvről szóló 2012. évi C. törvény XXVII. Fejezetében meghatározott korrupciós bűncselekmény, XXXVIII. Fejezetében meghatározott pénz- és bélyegforgalom biztonsága elleni bűncselekmény, XXXIX. Fejezetében meghatározott költségvetést károsító bűncselekmény, XL. Fejezetében meghatározott pénzmosás, XLI. Fejezetében meghatározott gazdálkodás rendjét sértő bűncselekmény, XLII. Fejezetében meghatározott fogyasztók érdekeit és a gazdasági verseny tisztaságát sértő bűncselekmény vagy XLIII. Fejezetében meghatározott tiltott adatszerzés és az információs rendszer elleni bűncselekmény;
III. gazdálkodó szervezetben vagy gazdasági társaságban vezető tisztség betöltését kizáró foglalkozástól eltiltás hatálya alatt áll, illetve akinek tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. § (2) bekezdése alapján a bíróság jogerős ítéletében korlátozta;
IV:	állami vagyon hasznosítására irányuló korábbi - három évnél nem régebben lezárult - eljárásban hamis adatot szolgáltatott, és ezért az eljárásból kizárták.


II. A Szerződéssel kapcsolatos előírások

1. A Szerződés határozott időre: 2022. március 1-jétől 2027. december 31-ig szól, amely a határozott idő lejártát követően meghosszabbítható. A bérleti díj összege: minimum 2 X 50.000,- Ft/év.
2. A Bérlemény hasznosításnak célja: halgazdálkodás, amire a bérlő jogosult és egyben köteles.  E tevékenység ellátásához szükséges engedélyek beszerzése, kötelező bejelentések megtétele, a feltételek biztosítása, a Bérlemény működőképes állapotra történő felszerelése a bérlő feladata.
3. A bérlő a teljes Bérlemény további bérbeadására vagy használati jogának átengedésére nem jogosult.
4. A szerződési időszak teljes tartama alatt a bérlő köteles viselni a Bérleménnyel kapcsolatos közterheket, közüzemi díjakat. A bérlő köteles a Bérleményre vagyonbiztosítást kötni, és azt a Szerződés időtartama alatt fenntartani, köteles továbbá általános és szolgáltatási felelősségbiztosítást kötni.
5. A Bérlemény üzemeltetéshez szükséges karbantartásáról és felújításáról, állagmegőrzéséről, a Bérlemény működőképességének fenntartásáról, a vonatkozó jogszabályi, hatósági előírások betartásáról és betartatásáról, az időszakos felülvizsgálatra köteles létesítmények felülvizsgálatáról, az ez alapján vagy az egyébként szükséges javítások elvégzéséről a bérlő köteles gondoskodni. A Bérlemény tisztántartása, őrzése, a parkolással kapcsolatos feladatok ellátása a bérlő kötelessége.
6. A Bérleményen átalakítás, értéknövelő beruházás csak az önkormányzattal kötött előzetes, a költségviselésre is kiterjedő írásbeli megállapodás alapján végezhető.

III. A pályázati eljárás

1. A pályázati felhívás www.hosszupereszteg.hu, www. https://kozoshiv.hu/onkormanyzatok/mikosszeplak weboldalon történő közzétételének időpontja: 2022. január 31.
2. A Bérlemény Farkas Margit polgármesterrel (30/846-0193) történő előzetes egyeztetés alapján tekinthető meg.
3. A pályázatokat zárt borítékban Hosszúpereszteg Község Önkormányzata Képviselő-testületének címezve (9676 Hosszúpereszteg, Árpád u. 78.) kell benyújtani postai úton vagy személyesen oly módon, hogy az átvétel ténye igazolásra kerüljön. A borítékra kérjük ráírni, hogy „Szajki I.,II., és III. jelű tavak halgazdálkodási jog haszonbérlete pályázat”.
4. A pályázatok benyújtásának határideje: 2022. február 14. 16.00 óra.
5. A pályázatok felbontásának helye 9676 Hosszúpereszteg, Árpád u. 78. (Hosszúpereszteg Község Önkormányzata hivatali helyisége) és ideje: 2022. február 16. 10.00 óra. A bontási eljáráson a pályázók személyesen vagy meghatalmazottjuk útján részt vehetnek.  A képviseleti jogosultságot írásban igazolni szükséges.
6. A pályázatok bontását követően Hosszúpereszteg Község Önkormányzata és Mikosszéplak Község Önkormányzata Képviselő-testülete zárt ülésen dönt a pályázat eredményének megállapításáról, majd abban az esetben, ha az önkormányzatok megegyező döntést hoznak, a döntést követő 10 napon belül a pályázat nyertesével bérleti szerződést kötnek. 
7. A Képviselő-testületek fenntartja a pályázat eredménytelenné nyilvánításának jogát.
8. A nyertes pályázó visszalépése esetén a Képviselő-testületek jogosultak a pályázat soron következő helyezettjével szerződést kötni.
9. A Képviselő-testület döntését követően haladéktalanul, de legkésőbb 8 napon belül valamennyi ajánlattevővel közlésre kerül a pályázat eredménye.


IV. A pályázatra vonatkozó előírások

1. A pályázatnak tartalmaznia kell
a) a pályázó nevét, adatait, lakóhelyét / székhelyét, képviselőjét;
b) nyilatkozatot arról, hogy a pályázó átlátható szervezet;
c) nyilatkozatot arról, hogy a pályázóval szemben nem áll fenn kizáró ok (I/2. pont);
d) nyilatkozatot arról, hogy a pályázó a pályázati feltételeket elfogadja, azok teljesítését vállalja;
e) a bérleti díj összegét,
f) az üzemeltetésre vonatkozó elképzeléseket;
g) a pályázó számlavezető pénzintézetétől származó, 30 napnál nem régebbi, valamennyi számlára vonatkozó igazolás eredeti vagy cégszerűen hitelesített másolatát a következő tartalommal: számlaszám feltüntetése, mióta vezeti bankszámláját, sorban állás volt-e az ajánlati felhívás feladását megelőző 24 hónapban, a minimális bérleti díj összege rendelkezésre áll-e a számlán.
2. A pályázat akkor érvényes, ha
a) határidőben került benyújtásra;
b) tartalmazza az III/3. pontban felsoroltakat (formai érvényesség), és
c) megfelel a jelen pályázati felhívásban előírt feltételeknek (tartalmi érvényesség). 

Hosszúpereszteg, 2022. január 27.


Farkas Margit 							Böröcz László 
polgármester sk.						polgármester sk.
Hosszúpereszteg						Mikosszéplak
